La Llei 18/2009, del 22 d'octubre, de salut publica, crea l'Agència de Salut Pública de Catalunya, com a entitat de dret públic de la Generalitat de Catalunya, que ajusta la seva activitat al dret privat i esta adscrita al departament competent en matèria de salut i actua sota les directrius de l'òrgan d'aquest que té competències en salut pública.
L'Agència de Salut Pública de Catalunya té com a objecte la prestació dels serveis de la Cartera de serveis de salut pública que corresponguin al departament competent en matèria de salut.
L'Agència pot prestar també aquells serveis que es determinin específicament en la Cartera de serveis de salut pública i que són competència d'altres departaments, tenint la consideració de mitjà propi instrumental i servei tècnic de l'Administració de la Generalitat i de les entitats de dret públic i privat que en depenen.
Així mateix pot prestar els serveis mínims de salut pública competència dels ens locals que aquests li encarreguin, per mitjà d'un conveni.
L'Agència de Salut Pública de Catalunya exerceix les seves competències en concurrència amb els altres organismes i administracions competents en matèria de salut pública, amb els qual actua d'una manera coordinada.
Alhora, executa les actuacions i polítiques de salut pública d'acord amb els criteris, les directrius i les prioritats que fixi el Pla interdepartamental de salut pública mitjançant un contracte programa aprovat pel Govern i formalitzat amb el departament competent en matèria de salut i amb el Servei Català de la Salut.
En aquesta Agència hi participen no només representants de l'Administració de la Generalitat i de l'Administració Local, sinó també representants dels agents econòmics i socials, de les corporacions de dret públic i de les institucions, associacions i altres actors socials que tinguin relació directa amb les politiques públiques en matèria de salut pública.
L'Agència de Salut Pública de Catalunya té personalitat jurídica pròpia, autonomia administrativa i financera i plena capacitat d'obrar en exercici de les seves funcions i d'acord amb l'article 15.1 de la Llei 18/2009, del 22 d'octubre, de salut pública es regeix per la pròpia llei, els seus estatuts i les disposicions que li són aplicables.
Aquests Estatuts recullen l'estructura que ha facilitar l'organització i el model de gestió, d'acord amb les previsions del Pla interdepartamental de Salut Pública i el contracte programa, amb el necessari control públic i la rendició de comptes.
Els estatuts estan integrats per cinquanta-vuit articles estructurats en vuit capítols amb els títols i preceptes següents: capítol I, "Disposicions generals" (articles 1 al 3); capítol II "Objecte i funcions" (articles 4 i 5); capítol III.
"Estructura orgànica" (articles 6 al 22);capítol IV l'Agència Catalana de Seguretat Alimentària (articles 23 al 30); capítol V, el Consell de Salut Laboral (articles 31 al 33); capítol VI "L'organització territorial" (articles 34 al 41) capítol VII "Estructura administrativa" (articles 42 al 49), finalment, el capítol VIII regula el "Règim jurídic, règim de contractació, recursos humans, recursos econòmics, règim patrimonial i comptable i règim d'impugnació d'actes" (articles 50 al 58).
Aquest Decret s'empara de manera fonamental en la competència prevista a l'article 162.1 de l'Estatut d'Autonomia de Catalunya, que estableix que correspon a la Generalitat, en matèria de sanitat i salut pública, la competència exclusiva sobre l'organització, el funcionament intern, l'avaluació, la inspecció i el control de centres, serveis i establiments sanitaris, com també l'article 162.3.b) de l'Estatut, segons el qual la Generalitat té competència compartida sobre l'ordenació, la planificació, la determinació, la regulació i l'execució de les mesures i les actuacions destinades a preservar, protegir i promoure la salut pública en tots els àmbits, incloent-hi la salut laboral, la sanitat animal amb efectes sobre la salut humana, la sanitat alimentària, la sanitat ambiental i la vigilància epidemiològica.
Cal esmentar també com a títol habilitant la competència exclusiva que l'article 150.b) de l'Estatut atribueix a la Generalitat en matèria d'organització de la seva Administració i sobre les diverses modalitats organitzatives i instrumentals per a l'actuació administrativa.
Així doncs, en virtut de l'habilitació continguda a la disposició final quarta de la Llei 18/2009, del 22 d'octubre, de salut pública i atès el que estableix la Llei 13/2008, de 5 de novembre, de la presidència de la Generalitat i del Govern s'aproven, mitjançant aquest Decret, els estatuts de l'Agència de Salut Pública de Catalunya.
A proposta del conseller de Salut, d'acord amb el dictamen de la Comissió Jurídica Assessora, i d'acord amb el Govern,
L'objecte d'aquest Decret és aprovar els Estatuts de l'Agència de Salut Pública de Catalunya que s'insereixen a continuació.
L'Agència de Salut Pública i Medi Ambient de Barcelona assumeix les funcions de l'Agència de Salut Pública de Catalunya a la ciutat de Barcelona en la forma que s'explicitarà en el corresponent conveni amb l'Agència de Salut Pública de Catalunya, prèviament autoritzat pel Govern, el qual garantirà que es faci efectiva la dotació dels recursos materials, humans i econòmics de l'Agència de Salut Pública i Medi Ambient de Barcelona.
A la Vall d'Aran les funcions de salut pública assumides per l'Agència de Salut Pública de Catalunya són exercides pel Conselh Generau dera Val d'Aran en virtut del Decret 354/2001, de 18 de desembre, de transferència de competències de la Generalitat de Catalunya al Conselh Generau dera Val d'Aran en matèria de sanitat, d'acord amb la Llei 16/1990, del 13 de juliol, sobre el règim especial de la Vall d'Aran, o la disposició legal que la modifiqui o la derogui.
Extensió dels àmbits d'actuació dels equips territorials de salut
En els àmbits territorials en què, d'acord amb el que estableix el Decret 38/2006, del 14 de març, pel qual es regula la creació de governs territorials de salut, s'hagin constituït governs territorials de salut, l'equip territorial de salut pública a què fa referència l'article 30 de la Llei 18/2009, del 22 d'octubre, de salut pública, ha d'estendre el seu àmbit d'actuació al territori definit com a abast geogràfic en l'acord de constitució del consorci corresponent.
Termini per a l'entrada en funcionament de l'Agència de Salut Pública de Catalunya
L'Agència de Salut Pública de Catalunya ha d'assumir les seves funcions en un termini màxim de sis mesos, comptadors des de l'entrada en vigor d'aquests Estatuts.
Assumpció de funcions fins a l'entrada en funcionament de l'Agència de Salut Pública de Catalunya
Mentre l'Agència de Salut Pública de Catalunya no assumeixi les funcions que la Llei 18/2009, del 22 d'octubre, de salut pública, li encomana, aquestes continuen a càrrec dels òrgans i serveis corresponents del departament competent en matèria de salut, de l'Agència de Protecció de la Salut i de l'Agència Catalana de Seguretat Alimentària.
Extinció de l'Agència de Protecció de la Salut i de l'Agència Catalana de Seguretat Alimentària
En el moment en què l'Agencia de Salut Pública de Catalunya assumeixi les seves funcions, s'extingiran l'Agència de Protecció de la Salut creada per la Llei 7/2003, del 25 d'abril, i l'Agència Catalana de Seguretat Alimentària creada per la Llei 20/2002, del 5 de juliol, i l'Agència de Salut Pública de Catalunya es subrogarà en tots els drets i deures d'ambdós organismes.
Fins que no s'hagi completat el procés d'assumpció de funcions per part de l'Agència de Salut Pública de Catalunya i es faci efectiva l'extinció de l'Agència de Protecció de la Salut i de l'Agència Catalana de Seguretat Alimentària, es mantindrà l'aplicabilitat del Decret 128/2006, de9 de maig, pel qual s'aprova l'Estatut de l'Agència de Protecció de la Salut i del Decret 162/2003, de 8 de juliol, pel qual s'aproven els Estatuts de l'Agència Catalana de Seguretat Alimentària.
Adscripció de personal a l'Agència de Salut Pública de Catalunya
El personal funcionari, interí i laboral vinculat al departament competent en matèria de salut que compleixi funcions relacionades amb la salut pública o funcions coincidents o vinculades amb les finalitats i objectius de l'Agència de Salut Pública de Catalunya, així com tot el personal de l'Agència de Protecció de la Salut i de l'Agència Catalana de Seguretat Alimentària, resten adscrits a l'Agència de Salut Pública de Catalunya en les mateixes condicions que els eren aplicables en el moment d'entrada en vigor de la Llei 18/2009, del 22 d'octubre, de salut pública.
Es deroguen el Decret 128/2006, de 9 de maig, pel qual s'aprova l'Estatut de l'Agència de Protecció de la Salut i el Decret 162/2003, de 8 de juliol, pel qual s'aproven els Estatuts de l'Agència Catalana de Seguretat Alimentària, sens perjudici del que disposa la disposició transitòria tercera d'aquest Decret.
Es faculta la persona titular del Departament competent en matèria de salut per dictar les disposicions necessàries per al desplegament d'aquest Decret quant a l'organització de l'Agencia de Salut Pública de Catalunya, i la persona titular del Departament d'Economia i Coneixement per les modificacions pressupostaries necessàries per donar compliment a aquest Decret.
Barcelona, 12 de juliol de 2011
Estatuts de l'Agència de Salut Pública de Catalunya
L'Agència de Salut Pública de Catalunya creada mitjançant la Llei 18/2009, del 22 d'octubre, de salut pública, és una entitat de dret públic de la Generalitat que ajusta la seva activitat al dret privat, que té personalitat jurídica pròpia, autonomia administrativa i financera i plena capacitat d'obrar en exercici de les seves funcions.
L'Agència de Salut Pública de Catalunya resta adscrita al departament competent en matèria de salut i actua sota les directrius de l'òrgan d'aquest que exerceix competències en matèria de salut pública.
El domicili de l'Agència de Salut Pública de Catalunya, per a qualsevol tipus d'efectes legals, radica a Barcelona, sens perjudici de l'establiment de dependències en els àmbits territorials de Catalunya que es determinin.
L'objecte de l'Agencia de Salut Pública de Catalunya és la prestació dels serveis de la Cartera de serveis de salut pública en els termes previstos a l'article 16 de la Llei 18/2009, del 22 d'octubre, de salut pública.
L'Agència de Salut Pública de Catalunya pot prestar també aquells serveis que són competència d'altres departaments de la Generalitat, quan es determinen específicament a la Cartera de serveis de salut pública, a tals efectes, l'Agència té la consideració de mitjà propi instrumental i servei tècnic de l'Administració de la Generalitat i de les entitats de dret públic i privat que en depenen.
Per raons d'eficàcia i en els casos en què els ens locals no tinguin els mitjans humans o tècnics idonis, poden encarregar la gestió d'activitats de caràcter material, tècnic o de serveis de la seva competència a l'Agència de Salut Pública de Catalunya que pot prestar els serveis mínims de salut pública competència dels ens locals que aquests li encarreguin.
Aquest encàrrec de gestió s'ha de formalitzar per mitjà de la subscripció d'un conveni entre l'Agència i l'ens local corresponent.
L'Agència de Salut Pública de Catalunya assolirà els seus objectius exercint les funcions previstes a l'article 17 de la Llei 18/2009, del 22 d'octubre, de salut pública, i per qualsevol de les formes de gestió que preveu l'article 18 del precitat text legal.
Òrgans de direcció, participació i assessorament.
Els òrgans de direcció de l'Agència de Salut Pública de Catalunya són els següents:
L'òrgan central de participació de l'Agència de Salut Pública de Catalunya és el Consell de Participació; al territori la participació de l'Agència s'articula per mitjà dels consells de salut dels governs territorials de salut.
L'Agència de Salut Pública de Catalunya té un consell assessor sobre aspectes tècnics i científics de salut pública.
Amb l'objectiu d'aconseguir la paritat de gènere, els òrgans de direcció, participació i assessorament de l'Agència de Salut Pública de Catalunya han de tendir a assolir la participació paritària entre homes i dones.
El Consell d'Administració és l'òrgan superior de govern i direcció de l'Agència de Salut Pública de Catalunya encarregat de fixar les directrius generals d'actuació i d'exercir el control superior de la gestió de l'Agència; el Consell té les funcions que li atribueix l'article 21.2 de la Llei 18/2009, del 22 d'octubre, de salut pública.
Composició, mandat i règim d'incompatibilitats del Consell d'Administració
El Consell d'Administració és format per les persones membres següents:
a) El president o presidenta que és el conseller o consellera competent en matèria de salut o la persona en qui delegui.
b) El vicepresident primer o vicepresidenta primera que és la persona titular de l'òrgan del departament competent en matèria de salut que exerceix competències en matèria de salut pública.
c) Tres vocalies, representants del departament competent en matèria de salut, una dels quals és el director o directora del Servei Català de la Salut.
d) Un o una vocal, representant del departament competent en matèria d'agricultura, alimentació, ramaderia i pesca.
e) Un o una vocal, representant del departament competent en matèria ambiental.
g) Un o una vocal, representant del departament competent en matèria d'educació no universitària.
h) Un o una vocal en representació del departament competent en matèria de benestar social.
i) Un o una vocal, representant del departament competent en matèria de consum.
j) Un o una vocal, representant del departament competent en matèria de recerca.
k) Vuit vocals, representants del ens locals, designats o designades per meitats entre l'Associació Catalana de Municipis i Comarques i la Federació de Municipis de Catalunya, un o una dels quals ha d'exercir com a vicepresident segon o vicepresidenta segona per designació de comú acord de les organitzacions d'ens locals.
l) El director o directora de l'Agència, amb veu però sense vot.
m) Un secretari o secretària, amb veu però sense vot, designat pel president o presidenta del Consell d'Administració entre el personal lletrat de l'Agència de Salut Pública de Catalunya.
El nomenament es fa per un període de quatre anys, sens perjudici que les persones membres puguin ésser renovades, sempre que disposin de la representació requerida.
Les vacants que es produeixen a les vocalies del Consell d'Administració es cobreixen mitjançant la forma de designació,i d'acord amb la proporció prevista, a l'apartat primer d'aquest article, per al temps que resti de mandat.
A aquest efectes, el president o la presidenta posarà la circumstància de la vacant en coneixement de la representació afectada per tal que aquesta pugui efectuar la designació o la proposta de designació corresponent.
Les persones membres del Consell d'Administració resten subjectes al règim d'incompatibilitats en els termes previstos en la normativa que els sigui d'aplicació.
El president o presidenta pot autoritzar, a instància de qualsevol membre, l'assistència a les reunions del Consell d'Administració de persones convidades que siguin expertes en els temes a tractar d'acord amb l'ordre del dia, les quals podran participar en les deliberacions amb veu però sense vot.
Funcions del president o presidenta del Consell d'Administració
Corresponen al president o presidenta del Consell d'Administració les funcions que li atribueix l'article 22 de la Llei 18/2009, del 22 d'octubre, de salut pública, les quals poden ser delegades expressament en el vicepresident primer o vicepresidenta primera.
El Consell d'Administració es reuneix en sessió ordinària, com a mínim, un cop cada dos mesos i si escau en sessions extraordinàries.
Es convocat per la presidència del Consell a iniciativa pròpia o a petició de la meitat de les vocalies del Consell.
Per motius d'urgència i si tots els i les membres del Consell d'Administració són presents i expressen la seva conformitat, el Consell es podrà constituir sense que calgui convocatòria prèvia.
Les convocatòries del Consell d'Administració s'han de cursar amb una antelació mínima de 48 hores, i s'admet com a mitjà de convocatòria el correu electrònic.
A la convocatòria s'hi ha d'adjuntar l'ordre del dia, la proposta d'acta de la sessió anterior i la corresponent documentació, i s'ha de comunicar si hi ha persones convidades.
Per a la valida constitució del Consell d'Administració serà necessària la presència del president o de la presidenta, del secretari o de la secretària, o de les persones que els o les substitueixin, i de la meitat, almenys, dels i de les vocals presents o representats.
En cas de vacant, absència, impossibilitat o qualsevol altra causa el president o la presidenta serà substituït o substituïda pel vicepresident o la vicepresidenta o pel vicepresident segon o la vicepresidenta segona en aquest ordre.
En cas d'absència del president o de la presidenta i dels vicepresidents o vicepresidentes, presidirà la sessió del Consell d'Administració el vocal o la vocal amb més antiguitat en el càrrec d'entre els quals el seu nomenament s'ha fet a proposta del departament competent en matèria de salut o en darrer terme, el de més edat d'entre els presents.
Els acords seran adoptats per majoria simple de les persones membres del Consell d'Administració que concorrin a la reunió, entenent-se per majoria simple la que es produeix quan els vots a favor superen els vots en contra, sense comptar les abstencions, els vots en blanc i els nuls.
Quan es produeixi empat es repetirà la votació, i si de nou hi ha empat decidirà el president o la presidenta amb el seu vot de qualitat.
En tot el que no preveu aquest article és d'aplicació el que estableix la normativa aplicable als òrgans col·legiats de l'Administració de la Generalitat i el reglament de funcionament intern que pot aprovar.
Les persones membres del Consell d'Administració tenen dret a percebre dietes per a l'assistència a les reunions, d'acord amb el que estableix la normativa vigent.
El director o directora de l'Agència de Salut Pública de Catalunya n'assumeix la direcció i la gestió ordinària, d'acord amb els criteris d'actuació que fixa el Consell d'Administració.
El Govern nomena i separa el director o directora, a proposta del conseller o consellera del departament competent en matèria de salut, havent escoltat el Consell d'Administració.
El director o directora se sotmet al règim d'incompatibilitats dels alts càrrecs de la Generalitat.
Corresponen al director o a la directora de l'Agència de Salut Pública de Catalunya les funcions que li atribueix l'article 24 de la Llei 18/2009, del 22 d'octubre, de salut pública.
Funcions del Consell Assessor de Salut Pública
El Consell Assessor de Salut Pública és l'òrgan consultor sobre els aspectes tècnics i científics de la salut pública i exerceix les funcions que li atribueix l'article 25.3 de la Llei 18/2009, del 22 d'octubre, de salut pública i específicament les següents:
a) Informar projectes i emetre dictàmens sobre aspectes relacionats amb la salut pública que li siguin encomanats pel Consell d'Administració.
b) Elevar al Consell d'Administració propostes d'actuacions en matèria de salut pública.
c) Recomanar el desenvolupament de projectes de recerca en les àrees d'acció de la salut pública, atenent, si escau, a les diferències entre homes i dones en relació amb la protecció de la seva salut.
d) Proposar iniciatives de comunicació sobre aspectes relacionats amb la salut pública i estimular la participació ciutadana i institucional.
e) Promoure la col·laboració amb altres consells assessors amb funcions anàlogues.
El Consell Assessor de Salut Pública està format per un mínim de deu i un màxim de vint membres, tots ells persones expertes i de reconeguda solvència en l'àmbit de la salut pública.
Els i les membres del Consell Assessor de Salut Pública es nomenen pel conseller o consellera del departament competent en matèria de salut, a proposta del Consell d'Administració, de l'Agència de Salut Pública de Catalunya, per un període de tres anys sens perjudici que puguin reelegir-se per un període d'igual duració.
El Consell d'Administració aprovarà els criteris de selecció dels membres del Consell Assessor de Salut Pública.
Aquests criteris tindran en compte l'adequació de les persones candidates a les funcions a desenvolupar d'acord amb la reconeguda solvència i experiència en el seu específic àmbit d'actuació com també la seva independència.
Funcionament del Consell Assessor de Salut Pública
Les persones membres del Consell Assessor de Salut Pública es relacionen amb l'Agència de Salut Pública de Catalunya a través del director o directora i el Consell d'Administració
El president o presidenta és nomenat pel conseller o consellera competent en matèria de salut, a proposta del Consell d'Administració de l'Agència de Salut Pública de Catalunya.
El vicepresident o vicepresidenta serà escollit o escollida entre les seves persones membres.
El règim de funcionament del Consell Assessor de Salut Pública és l'establert en la normativa aplicable als òrgans col·legiats de l'Administració de la Generalitat i en el reglament de funcionament intern que, si escau, pot aprovar.
El Consell Assessor de Salut Pública s'ha de reunir sempre que el convoqui la presidència, per iniciativa pròpia o a petició d'un mínim d'un terç dels seus membres.
Els informes, propostes i els dictàmens sobre aspectes relacionats amb la salut pública que li encomani el Consell d'Administració s'han d'emetre en un termini de dos mesos, llevat que circumstàncies tècniques n'aconsellin l'emissió en un termini superior.
L'Agència de Salut Pública de Catalunya dóna al Consell Assessor de Salut Pública el suport personal i material necessari per a l'exercici de les seves funcions.
Els òrgans de participació de l'Agència de Salut Pública de Catalunya són:
a) El Consell de Participació de l'Agència de Salut Pública de Catalunya.
b) Els consells de salut dels governs territorials de salut.
El Consell de Participació és l'òrgan de participació activa de l'Agència de Salut Pública de Catalunya i està integrat per les persones membres següents:
a) El president o la presidenta, que és el vicepresident primer o vicepresidenta primera del Consell d'Administració de l'Agència.
b) El vicepresident o vicepresidenta que és escollit o escollida entre les seves persones membres.
c) El director o directora de l'Agència de Salut Pública de Catalunya.
d) Els o les quatre vocals, representants del departament competent en matèria de salut, un o una dels quals és el director o directora del Servei Català de la Salut.
e) Un o una vocal, representant del departament competent en matèria d'agricultura, alimentació, ramaderia i pesca.
f) Un o una vocal, representant del departament competent en matèria ambiental.
h) Un o una vocal, representant del departament competent en matèria d'educació no universitària.
i) Un o una vocal en representació del departament competent en matèria de benestar social.
j) Un o una vocal, representant del departament competent en matèria de consum.
k) Els o les vuit vocals representants dels ens locals, designats o designades per meitats entre l'Associació Catalana de Municipis i Comarques i la Federació de Municipis de Catalunya.
l) Els o les quatre vocals representants de les organitzacions sindicals amb més representació en l'àmbit de la salut pública a Catalunya.
m) Els o les quatre vocals representants de les organitzacions econòmiques més representatives a Catalunya en l'àmbit de la salut pública.
n) Dos o dues vocals representants de les associacions de persones consumidores i usuàries més representatives a Catalunya.
o) Un o una vocal representant de cadascuna de les organitzacions professionals següents: Consell de Col·legis de Metges de Catalunya, Consell de Col·legis de Diplomats en Infermeria de Catalunya, Consell de Col·legis de Farmacèutics de Catalunya i Consell de Col·legis de Veterinaris de Catalunya i si s'escau d'altres col·legis professionals vinculats amb la salut pública.
p) Dos o dues vocals representants de les associacions relacionades amb la salut pública representatives a Catalunya que tinguin com a objecte social el foment de la salut pública, escollides atenent el seu àmbit territorial d'actuació i el nombre d'afiliats o afiliades.
q) Dos o dues vocals representants de les universitats, designats o designades a proposta del Consell Interuniversitari de Catalunya.
r) Un o una vocal representant de la Confederació d'Associacions de Veïns de Catalunya.
s) Un o una vocal representant de l'Institut Català de les Dones.
t) Dos o dues vocals representants de les organitzacions que agrupen centres i institucions sanitàries.
u) Dues persones significades en l'àmbit de la salut pública, designats o designades pel conseller o consellera competent en matèria de salut.
Les persones membres del Consell de Participació són nomenades i separades del càrrec pel conseller o consellera competent en matèria de salut, a proposta de cada una de les representacions que el componen, per un període de cinc anys, sens perjudici que les persones interessades puguin ésser reelegides successivament, sempre que continuïn gaudint durant tot el mandat d'aquella representació.
El Consell de Participació ha de nomenar, d'entre el personal que presta serveis a l'Agència de Salut Pública de Catalunya i a proposta del director o directora, el secretari o secretària del Consell, que assisteix a les reunions amb veu però sense vot, estén les actes de les sessions i lliura les certificacions dels acords.
Funcions del Consell de Participació
El Consell de Participació exerceix les funcions següents:
a) Assessorar sobre les directrius generals i en tots els assumptes relacionats amb la salut pública al Consell d'Administració.
b) Informar sobre els projectes normatius que tinguin incidència en l'àmbit de la salut pública.
c) Formular propostes d'actuació i emetre informes en l'àmbit de la salut pública, incorporant, si escau, la perspectiva de gènere.
d) Proposar mesures de comunicació i d'educació per promoure la conscienciació i la sensibilització dels sectors econòmics i socials en la millora de la salut pública.
e) Conèixer i informar la proposta del Pla interdepartamental de salut pública, prèviament a la seva aprovació.
f) Conèixer i informar la memòria anual de l'Agència de Salut Pública de Catalunya, abans de la seva aprovació.
g) Conèixer i informar la proposta de l'avantprojecte de pressupost de l'Agència de Salut Pública de Catalunya, abans de la seva aprovació.
Funcionament del Consell de Participació
El Consell de Participació es reuneix en sessió ordinària amb una periodicitat semestral.
El règim de funcionament del Consell de Participació és l'establert en la normativa aplicable als òrgans col·legiats de l'Administració de la Generalitat i en el reglament de funcionament intern que, si escau, pot aprovar, el qual haurà de d'ésser autoritzat pel Consell d'Administració de l'Agència.
El Consell de Participació emetrà informes i propostes a instàncies del director o de la directora de l'Agència, els quals no tindran caràcter vinculant.
Els informes s'han d'emetre en el termini màxim d'un mes.
Aquest termini es pot ampliar, atenent la complexitat de l'informe, fins a un màxim de tres mesos.
L'Agència de Salut Pública de Catalunya dóna al Consell de Participació el suport personal i material necessari per a l'exercici de les seves funcions.
Els Consells de salut dels consorcis governs territorials de salut
Els Consells de salut dels consorcis governs territorials de salut constituïts a l'empara del Decret 38/2006, de 14 de març, pel qual es regula la creació de governs territorials de salut són els òrgans de participació ciutadana per a l'assessorament, consulta, supervisió i seguiment de l'activitat del consorci, integrat per les organitzacions sindicals, empresarials, veïnals, de persones usuàries, professionals i de familiars de malats més representatives en el territori de referència.
El Comitè de direcció de l'Agència de Salut Pública de Catalunya
El Comitè de direcció és l'òrgan col·legiat d'assessorament i suport a la direcció de l'Agència de Salut Pública de Catalunya.
El Comitè de direcció, presidit pel director o la directora de l'Agència de Salut Pública de Catalunya, està integrat pel director o la directora de Protecció de la Salut, el director o la directora de Promoció de la Salut, el director o la directora de Vigilància de la Salut Pública, els directors o les directores dels serveis regionals, els o les caps de les divisions de l'estructura central de l'Agència de Salut Pública de Catalunya, el o la gerent de l'Agència de Salut Pública de Barcelona, el director o la directora de l'Agència Catalana de Seguretat Alimentària i d'altres càrrecs directius que siguin designats pel director o directora, incloent si s'escau, els o les responsables de les àrees de coordinació funcional transversal.
El Comitè de direcció podrà convidar a les seves reunions aquelles persones que consideri necessàries en funció dels temes a tractar.
El funcionament del Comitè de direcció és el que estableix la normativa aplicable als òrgans col·legiats de l'Administració de la Generalitat i el reglament de funcionament intern, que si escau, pot aprovar.
L'Agencia Catalana de Seguretat Alimentària
Naturalesa de l'Agencia Catalana de Seguretat Alimentària
L'Agència Catalana de Seguretat Alimentària, àrea especialitzada de l'Agència de Salut Pública de Catalunya, actua amb plena independència tècnica, sota les directrius de la Comissió Directora de Seguretat Alimentària i compta amb l'estructura i els recursos humans i econòmics específics per a complir els seus objectius.
Exerceix les competències d'avaluació i comunicació dels beneficis i els riscos per a la salut de determinats components i ingredients dels aliments i d'assessorament sobre aquests beneficis i riscos, juntament amb els organismes competents en matèria de seguretat alimentària d'àmbit estatal i europeu i també de suport a la coordinació i la planificació de la gestió del risc en matèria de seguretat alimentària.
Objectius de l'Agencia Catalana de Seguretat Alimentària
Els objectius específics de l'Agència Catalana de Seguretat Alimentària són els que estableix l'article 41 de la Llei 18/2009, del 22 d'octubre, de salut pública.
Funcions de l'Agencia Catalana de Seguretat Alimentària
Corresponen a l'Agència Catalana de Seguretat Alimentària, les funcions establertes a l'article 42 de la Llei 18/2009, del 22 d'octubre, de salut pública.
El director o directora de l'Agencia Catalana de Seguretat Alimentària
Al capdavant de l'Agencia Catalana de Seguretat Alimentària hi ha un director o directora que la dirigeix d'acord amb la finalitat i els objectius que estableixen respectivament els articles 40 i 41 de la Llei 18/2009, del 22 d'octubre, de salut pública i que és nomenat/da pel director o directora de l'Agència de Salut Pública i actua sotes les seves directrius.
Composició i funcions de la Comissió Directora de Seguretat Alimentària
La Comissió Directora de Seguretat Alimentària és d'acord amb l'article 45 de la Llei 18/2009, del 22 d'octubre, de salut pública l'òrgan directiu per als temes específics d'avaluació comunicació i dels beneficis i els riscos de seguretat alimentària tenint la composició i les funcions previstes a l'article 45 de la Llei 18/2009, del 22 d'octubre, de salut pública.
Funcionament de la Comissió Directora de Seguretat Alimentària
La Comissió Directora de Seguretat Alimentària es reuneix en sessió ordinària amb una periodicitat trimestral.
El règim de funcionament de la Comissió Directora de Seguretat Alimentària és el que estableix la normativa aplicable als òrgans col·legiats de l'Administració de la Generalitat i el reglament de funcionament intern que si escau pot aprovar.
L'Agència de Salut Pública de Catalunya dóna a la Comissió Directora de Seguretat Alimentària el suport personal i material necessari per a l'exercici de les seves funcions.
Composició i funcions del Comitè Científic Assessor de Seguretat Alimentària
El Comitè Científic Assessor és l'òrgan assessor sobre els aspectes tècnics i científics de la seguretat i la qualitat alimentàries, tenint la composició i les funcions previstes a l'article 46 de la Llei 18/2009, del 22 d'octubre, de salut pública.
Funcionament del Comitè Científic Assessor de Seguretat Alimentària
El Comitè Científic Assessor s'ha de reunir sempre que el convoqui la presidència, per iniciativa pròpia o a petició d'una tercera part dels seus o de les seves membres.
El règim de funcionament del Comitè Científic Assessor de Seguretat Alimentària és l'establert en la normativa aplicable als òrgans col·legiats de l'Administració de la Generalitat i en el reglament de funcionament intern que, si escau, pot aprovar, el qual haurà d'ésser autoritzat pel Consell d'Administració de l'Agència de Salut Pública de Catalunya.
Els informes, estudis i dictàmens que formuli el Comitè Científic Assessor de Seguretat Alimentària són sol·licitats per conducte del director o directora de l'Agència Catalana de Seguretat Alimentària, no tenen caràcter vinculant i s'han d'emetre en el termini màxim de tres mesos.
Aquest termini es pot ampliar, atenent la complexitat dels mateixos, fins a un màxim de sis mesos.
L'Agència Catalana de Seguretat Alimentaria presta al Comitè Científic Assessor el suport personal i material necessari per a l'exercici de les seves funcions.
Composició del Consell de Salut Laboral
El Consell de Salut Laboral és, en l'àmbit que és propi de l'Agència, l'òrgan consultiu i participatiu per les qüestions referents a la salut laboral.
El Consell de Salut Laboral està integrat per persones representants de les institucions i organitzacions relacionades amb la salut laboral següents:
a) El president o presidenta, que és el director o directora de l'Agència de Salut Pública de Catalunya.
b) El vicepresident o vicepresidenta, que és escollit o escollida entre les seves persones membres.
c) Dos o dues vocals representants del departament competent en matèria de salut, un o una dels quals serà el director o directora de l'Institut Català d'Avaluacions Mèdiques.
d) Dos o dues vocals representants del departament competent en matèria de relacions laborals, un o una dels quals està adscrita a la Inspecció de Treball.
e) Un o una vocal representant del Servei Català de la Salut.
f) Dos o dues vocal representants de les organitzacions empresarials més representatives de Catalunya.
g) Dos o dues representants de les organitzacions sindicals amb més representació a l'àmbit de l'Agència de Salut Pública de Catalunya.
h) Els o les tres vocals representants de les associacions professionals més significatives relacionades amb la seguretat i salut laboral.
i) Un o una vocal representants de l'Institut Nacional de la Seguretat Social.
j) Dos o dues vocals representants de les mútues d'accidents de treball i malalties professionals amb més implantació a Catalunya.
k) Els o les tres vocals representants del centres de docència i recerca més rellevants en matèria de salut laboral.
Les persones membres del Consell de Salut laboral són nomenades pel conseller o consellera competent en matèria de salut, a proposta del Consell d'Administració de l'Agència.
Referent a l'àmbit que és propi de l'Agència, el Consell de Salut Laboral exerceix les funcions següents:
a) Informar projectes i emetre dictàmens sobre aspectes relacionats amb la salut laboral que li siguin encomanats pel Consell d'Administració.
b) Elevar al Consell d'Administració propostes d'actuacions en matèria de salut laboral.
c) Recomanar el desenvolupament de projectes de recerca en les àrees d'acció de la salut laboral, atenent si escau, a les diferències entre homes i dones en relació amb la protecció de la seva salut.
d) Proposar iniciatives de comunicació sobre aspectes relacionats amb la salut laboral, estimular la participació dels agents socials, la ciutadania i les institucions relacionades amb la salut laboral.
e) Coordinar les seves actuacions amb els altres àmbits de l'Administració de la Generalitat amb competències en la matèria de prevenció de riscos laborals i seguretat i salut laboral.
f) Proposar les línies estratègiques de l'acció interdepartamental relacionada amb la salut laboral que ha de ser traslladada al Pla interdepartamental de salut pública.
g) Coordinar-se amb altres consells amb funcions anàlogues.
Funcionament del Consell de Salut Laboral
El règim de funcionament del Consell de Salut Laboral és l'establert en la normativa aplicable als òrgans col·legiats de l'Administració de la Generalitat i en el reglament de funcionament intern que, si escau, pot aprovar.
Els informes, les propostes i dictàmens que formuli el Consell de Salut Laboral són sol·licitats per conducte del director o directora de l'Agència de Salut Pública de Catalunya i no tenen caràcter vinculant, s'han d'emetre en el termini màxim de dos mesos aquest termini es pot ampliar, atenent la complexitat de l'informe, fins a un màxim de tres mesos.
L'Agència dóna al Consell de Salut Laboral el suport personal i material necessari per a l'exercici de les seves funcions.
L'Agència de Salut Pública de Catalunya s'ordena en demarcacions territorials anomenades serveis regionals, que són estructures desconcentrades de l'Agència i territorialment coincidents amb les regions sanitàries en què s'organitza el Servei Català de la Salut.
Els serveis regionals han de tenir una dotació suficient i adequada de recursos humans i econòmics per acomplir les activitats de salut pública al territori respectiu.
Funcions i organització dels serveis regionals
El serveis regionals han de dur a terme, pel que fa a l'àmbit territorial respectiu, les prestacions de salut pública que estableix l'article 6 de la Llei 18/2009, del 22 d'octubre, de salut pública, d'acord amb la Cartera de serveis de salut pública, seguin els criteris d'actuació del Consell d'Administració i a les directrius del director o directora de l'Agència de Salut Pública de Catalunya.
Al capdavant dels serveis regionals hi és el director o la directora.
Els serveis regionals s'ordenen en subunitats territorials denominades sectors, que s'han d'adaptar als àmbits territorials en què s'organitza el Servei Català de la Salut, i en equips territorials de salut pública.
El Consell d'Administració de l'Agència de Salut Pública de Catalunya, a proposta del director o directora de l'Agència de Salut Pública de Catalunya, aprova l'estructura interna dels serveis regionals i la relació de llocs de treball corresponents a personal laboral.
El directors o les directores dels serveis regionals
Els directors o les directores dels serveis regionals assumeixen la direcció i la gestió del servei regional, subjectant-se als criteris d'actuació que estableix el Consell d'Administració i a les directrius del director o directora de l'Agència de Salut Pública de Catalunya.
El nomenament i la separació dels directors o les directores dels serveis regionals corresponen al conseller o consellera del departament competent en matèria de salut a proposta del Consell d'Administració de l'Agència de Salut Pública de Catalunya.
La direcció dels serveis regionals, sota la dependència del director o directora de l'Agència de Salut Pública de Catalunya, és proveïda per personal funcionari i té un nivell orgànic assimilat a subdirector o subdirectora general.
Els directors o les directores del serveis regionals són els i les representants del departament competent en matèria de salut en els consells rectors dels governs territorials de salut de llur regió, on defensen les politiques de salut pública, d'acord amb les directrius del departament competent en matèria de salut.
Funcions dels directors o de les directores dels serveis regionals
Correspon als directors o a les directors dels serveis regionals de l'Agència de Salut Pública de Catalunya, pel que fa a l'àmbit territorial respectiu les funcions següents:
a) La gestió eficaç i eficient dels recursos assignats per a la realització de les actuacions de les àrees de protecció de la salut, de promoció de la salut i de vigilància de la salut publica en l'àmbit de la regió, especialment les que formen part de la cartera de serveis de salut pública.
b) La direcció, gestió i coordinació dels equips territorials de salut pública presents en l'àmbit de la regió.
c) Totes aquelles altres que li puguin ser atribuïdes normativament o li siguin encomanades pel director o directora de l'Agència de Salut Pública de Catalunya.
d) L'exercici de l'autoritat sanitària en l'àmbit territorial respectiu, d'acord amb el que es preveu a l'article 5.1.i) de la Llei 18/2009, del 22 d'octubre, de salut pública, especialment pel que fa a l'adopció de mesures cautelars.
Els sectors i els equips de salut pública
El sector és la unitat territorial elemental on s'acompleixen, amb caràcter preferent, les activitats de salut pública.
Composició i organització dels equips territorials de salut pública
L'equip territorial de salut pública de caràcter pluridisciplinar és integrat per professionals amb perfils diversos que assegurin el compliment de les activitats de la cartera de serveis de l'àmbit respectiu, i que actuen de forma col·laborativa sens perjudici de les funcions legalment reservades a una titulació específica.
L'equip territorial de salut pública fa actuacions relatives a la promoció i la protecció de la salut, la prevenció de la malaltia i la vigilància de la salut pública, d'una manera integrada.
Al front de cada equip territorial de salut pública hi haurà un o una responsable que dirigeix i organitza el seu funcionament i assegura la coordinació amb les altres estructures del sistema sanitari, amb els ens locals de l'àmbit respectiu i amb altres serveis relacionats amb la salut pública.
El o la responsable el nomenarà el director o directora de l'Agència de Salut Pública de Catalunya a proposta del director o directora dels serveis regionals de l'Agència.
Corresponen als equips de salut pública les funcions següents:
a) Realització d'activitats de protecció de la salut, d'acord amb la Cartera de serveis.
b) Realització d'activitats de promoció de la salut, d'acord amb la Cartera de serveis i el contracte programa amb el Servei Català de la Salut.
c) Suport per a les activitats de vigilància de la salut pública que es desenvolupin en l'àmbit territorial on treballa l'equip territorial.
d) Realització de tasques de coordinació, col·laboració i cooperació amb el conjunt d'organitzacions i institucions relacionades amb la salut pública que inclouen els recursos municipals de salut pública, els equips d'atenció primària de les àrees bàsiques de salut, les unitats de medicina preventiva i salut pública dels hospitals on n'hi hagi, i d'altres d'acord amb els instruments de planificació existents.
e) Realització de les tasques de control oficial sobre els objectes de risc presents en el territori d'acord amb els programes i la normativa d'aplicació.
f) Activitats relacionades amb el funcionament intern de l'equip territorial que inclouen la formació, la recerca, l'organització, la gestió, la política de qualitat i l'avaluació.
Estructura dels serveis centrals
L'Agencia de l'Agencia de Salut Pública de Catalunya, sota la dependència directa de la Direcció d'aquesta entitat de dret públic, s'estructura en les unitats administratives centrals següents:
a) Direcció de Protecció de la Salut.
b) Direcció de Promoció de la Salut.
c) Direcció de Vigilància de la Salut Pública.
e) Divisió de Recursos Econòmics i Sistemes d'Informació.
f) Divisió d'Assessoria Jurídica.
g) Agència Catalana de Seguretat Alimentària.
Funcions de la Direcció de Protecció de la Salut
A la Direcció de Protecció de la Salut li correspon l'execució de la prestació de serveis de la Cartera de serveis de salut pública relacionats amb la protecció de la salut i les funcions relacionades.
Funcions de la Direcció de Promoció de la Salut
A la Direcció de Promoció de la Salut li correspon l'execució de la prestació de serveis de la Cartera de serveis de salut pública relacionats amb la promoció de la salut i la prevenció de la malaltia i les funcions relacionades.
Funcions de la Direcció de Vigilància de la Salut Pública
A la Direcció de Vigilància de la Salut Pública li correspon l'execució del conjunt d'activitats i serveis que es desprenen de l'exercici de les funcions que s'estableixen a l'article 50.2 de la Llei 18/2009, del 22 d'octubre, de salut pública.
Funcions de la Divisió de Recursos Humans
A la Divisió de Recursos Humans li corresponen les funcions següents:
a) Dissenyar la programació de les polítiques de recursos humans de l'Agència de Salut Pública de Catalunya.
b) Dirigir els processos de negociació amb les organitzacions sindicals.
c) Coordinar els plans d'ordenació dels recursos humans.
d) Establir les polítiques en matèria de prevenció de riscos laborals i salut laboral.
e) Gestionar els recursos humans de l'Agència de Salut Pública de Catalunya.
f) Tramitar i fer la proposta de resolució de reclamacions i recursos administratius en matèria de recursos humans.
Funcions de la Divisió de Recursos Econòmics i de Sistemes d'Informació
A la Divisió de Recursos Econòmics i Sistemes d'Informació li corresponen les funcions següents:
a) L'execució de la gestió econòmica, financera i patrimonial de l'Agència de l'Agència de Salut Pública de Catalunya amb criteris d'eficàcia i eficiència i, d'acord amb les directrius de la direcció.
b) La direcció dels processos de negociació econòmica amb les entitats clients i proveïdores de l'Agència de Salut Pública de Catalunya.
c) La direcció del conjunt de processos vinculats a la generació, tractament, explotació i comunicació de la informació.
d) L'aplicació de les polítiques, l'adopció de criteris, procediments, models de desenvolupament, i la gestió i el manteniment dels sistemes i tecnologies de la informació i la comunicació.
Funcions de la Divisió d'Assessoria Jurídica
A la Divisió d'Assessoria Jurídica d'acord amb el que estableix l'article 15.2 del Decret 57/2002, de 19 de febrer, de modificació del Decret 257/1997, de 30 de setembre, pel qual s'aprova el Reglament dels serveis jurídics de l'Administració de la Generalitat de Catalunya, se li atribueix la condició de serveis jurídics propis tenint, entre d'altres, les funcions següents:
a) Assessorar en dret el director o la directora de l'Agència de Salut Pública de Catalunya i altres òrgans de direcció i de gestió d'aquesta.
b) Formular les propostes de resolució dels recursos administratius interposats contra actes dels òrgans de direcció de l'Agència, com també propostes de resolució de reclamacions prèvies a la via judicial civil i laboral.
c) Elaborar en l'àmbit funcional propi de l'Agència, propostes de disposició de caràcter general.
d) Informar les propostes de convenis de col·laboració i d'encàrrec de gestió de serveis de salut pública.
e) Elaborar informes jurídics en matèries de la seva competència.
f) Informar sobre la participació de l'Agència en empreses públiques, consorcis i fundacions.
g) Vetllar pel control de la legalitat de tots els seus actes.
h) Exercir la secretaria del Consell d'Administració i del Consell de Participació.
La Divisió d'Assessoria Jurídica com a serveis jurídics propis de l'Agència de Salut Pública de Catalunya coordinarà la seva activitat amb el Gabinet Jurídic de la Generalitat en els termes establerts a l'article 15.3 del Decret 57/2002, de 19 de febrer, de modificació del Decret 257/1997, de 30 de setembre, pel qual s'aprova el Reglament dels serveis jurídics de l'Administració de la Generalitat de Catalunya.
El Consell d'Administració de l'Agència de Salut Pública de Catalunya, a proposta del director o directora de l'Agència, ha d'aprovar la creació d'àrees de coordinació funcional transversal.
Aquests llocs de treball es proveiran per personal laboral.
Els o les responsables d'aquestes àrees seran nomenats o nomenades pel director o directora de l'Agència de Salut Pública de Catalunya i actuaran sota les seves directrius.
El Consell d'Administració de l'Agència de Salut Pública de Catalunya, a proposta del director o directora de l'Agència, aprova l'estructura interna de les direccions, de les divisions, de l'Agència Catalana de Seguretat Alimentària, i la relació de llocs de treball corresponents a personal laboral.
Règim jurídic, règim de contractació, recursos humans, recursos econòmics, règim patrimonial i comptable i règim d'impugnació d'actes.
L'Agència de Salut Pública de Catalunya es regeix per la Llei 18/2009, del 22 d'octubre, de salut pública, per aquests estatuts, per la legislació aplicable a les empreses públiques i per altra normativa aplicable al sector públic de la Generalitat.
L'Agència sotmet la seva activitat en les relacions externes, amb caràcter general, a les normes del dret civil, mercantil i laboral, si bé se sotmeten al dret públic:
a) El règim d'acords i funcionament del Consell d'Administració i del Consell de Participació, que se sotmet a la normativa general sobre òrgans col·legiats de l'Administració de la Generalitat.
La contractació es regeix pel que estableix la Llei 30/2007, de 30 d'octubre, de contractes del sector públic, i qualsevol altra normativa que sigui aplicable.
L'òrgan de contractació d'acord amb el que preveu l'article 21.2.t) de la Llei 18/2009, del 22 d'octubre, de salut pública és el Consell d'Administració.
Les meses de contractació estan constituïdes pels i per les membres següents:.
a) El o la cap de la Divisió de Recursos Econòmics i Sistemes d'Informació o persona en qui delegui, que les presideix.
b) Un o una vocal, d'entre el personal de l'Agència, amb coneixements tècnics sobre l'objecte del contracte.
c) Un lletrat o lletrada de la Divisió d'Assessoria Jurídica.
d) Un o una representant de la Intervenció o la persona al servei de l'Agència que tingui atribuïdes les funcions de control econòmic i pressupostari.
El o la vocal, el lletrat o lletrada de la Divisió d'Assessoria Jurídica i el secretari o secretària són designats o designades pel director o directora de l'Agència de Salut Pública de Catalunya d'entre el personal de l'Agència.
Creació de societats mercantils i participació en societats mercantils constituïdes
L'Agència de Salut Pública de Catalunya, mitjançant el Departament al qual resta adscrita, pot proposar al Govern de la Generalitat, quan sigui necessari per a l'execució de les activitats de la seva competència, la creació de societats mercantils i la participació en qualsevol societat constituïda per ens públics o particulars.
La constitució de societats mercantils i la participació en societats mercantils ja constituïdes es regeix pel Text refós de la Llei 4/1985, de 29 de març, de l'Estatut de l'Empresa Pública Catalana, i per la resta de normativa que sigui aplicable.
L'Agència de Salut Pública de Catalunya, mitjançant el Departament al qual resta adscrita, pot proposar al Govern constitució de consorcis amb altres administracions públiques per a finalitats d'interès comú a amb entitats privades sense ànim de lucre que tinguin finalitats d'interès públic concurrents amb les de l'Administració Pública.
La constitució de consorcis o la participació o integració de l'Agència de Salut Pública de Catalunya en els ja constituïts ha de ser autoritzada pel Govern de la Generalitat.
El personal de l'Agència de Salut Pública de Catalunya estarà integrat per:
a) Personal funcionari de l'Administració de la Generalitat, al qual s'aplica la normativa de la funció pública pròpia de l'Administració de la Generalitat.
b) Personal procedent dels ens locals i, si escau, d'entitats i organismes dependents, adscrit funcionalment a l'Agència en el marc dels convenis establerts entre els ens locals i l'Agència.
El personal al servei dels ens locals, durant el temps que presta suport tècnic a l'Agència, té la consideració, a efectes de dependència funcional, de personal al servei de l'Agència.
c) Personal laboral, al qual s'aplica la normativa laboral i, si escau, el conveni propi del sector en el qual s'insereixi l'Agència.
d) El personal de l'Agència de Salut Pública de Catalunya que presta suport tècnic als ens locals per a l'exercici d'activitats sobre les quals tenen competències té la consideració, només a aquests efectes, de personal al servei dels ens locals.
El procés de selecció de personal i de provisió de llocs de treball de l'Agència de Salut Pública de Catalunya s'ha de basar en la legislació corresponent a cada tipus de personal i ha de garantir els principis d'igualtat, mèrit i capacitat i la resta de principis previstos a la normativa general de funció pública aplicables a la selecció de personal funcionari i laboral.
Constitueixen el patrimoni de l'Agència de Salut Pública de Catalunya:
a) Els béns i els drets de qualsevol naturalesa dels quals és titular la Generalitat afectes als serveis de l'Agència.
b) Els béns i els drets de qualsevol naturalesa dels ens locals adscrits a l'Agència d'acord amb els convenis corresponents.
c) Els béns i els drets que adquireixi o que rebi per qualsevol títol.
El règim de patrimoni de l'Agència es regula per les disposicions de l'article 34 de la Llei 18/2009, del 22 d'octubre, de salut pública.
El finançament de L'Agència de Salut Pública de Catalunya prové dels recursos establerts a l'article 35 de la Llei de salut pública següents:
a) Les assignacions per a la prestació de la Cartera de serveis que procedeixin del contracte programa aprovat pel Govern a proposta conjunta del departaments competents en matèria de salut i d'economia, i subscrit entre l'Agencia de Salut Pública de Catalunya, el Departament de Salut i el Servei Català de la Salut.
b) Les assignacions amb càrrec als pressupostos de la Generalitat per a l'exercici de les seves competències.
c) Les assignacions per la prestació de serveis de salut pública que l'Agència de Salut Pública de Catalunya realitzi per altres departaments de la Generalitat que no siguin el competent en matèria de salut.
d) Les contraprestacions derivades dels convenis de col·laboració signats amb els ens locals.
e) Els rendiments de béns i drets propis i adscrits.
f) Les taxes i preus públics derivats de la seva activitat.
g) Els ingressos procedents de sancions administratives i de resolucions judicials que li corresponguin.
h) Els préstecs que li siguin concedits.
i) Les subvencions, les donacions i les aportacions voluntàries d'entitats i particulars.
j) Els ingressos procedents de projectes o encàrrecs d'activitats i serveis que rebi.
Comptabilitat i control financer
La comptabilitat de l'Agència es regeix pel Pla de comptabilitat pública de Catalunya de la Generalitat de Catalunya.
El règim de control financer de l'Agència de Salut Pública de Catalunya és el que preveu l'article 38 de la Llei de salut pública.
Contra els actes i les resolucions dels òrgans de l'Agència de Salut Pública de Catalunya es pot recórrer en via administrativa, d'acord amb el règim de recursos que estableix la legislació de procediment administratiu
Contra els actes i les resolucions dictats pel Consell d'Administració de l'Agència de Salut Pública de Catalunya i contra els dictats pel director o directora es pot recórrer en alçada davant el conseller o consellera del departament competent en matèria de salut.
Contra els actes i les resolucions dictats pels directors o directores dels serveis regionals de l'Agència de Salut Pública de Catalunya es pot recórrer en alçada davant el director o directora de l'Agència.
Els actes i les resolucions dictats pel conseller o consellera del departament competent en matèria de salut i les resolucions dels recursos d'alçada dictades pel Consell d'Administració i pel director o directora de l'Agència de Salut Pública de Catalunya esgoten la via administrativa.
Contra aquests actes i resolucions es pot recórrer en els supòsits i en els termes que estableix la legislació sobre procediment administratiu.
Les reclamacions prèvies a la via judicial laboral s'han de presentar davant el director o directora de l'Agència de Salut Pública de Catalunya, que és l'òrgan competent per a resoldre-les.